KIRJALLINEN KYSYMYS E-2594/01

esittäjä(t): Erik Meijer (GUE/NGL) komissiolle

(26. syyskuuta 2001)

Aihe: Euroopan komission jäsenen tekemä propaganda Euroopassa kehitetyn markkinatalouden mallin korvaamiseksi Yhdysvaltain mallilla

1. Onko komissio tietoinen jäsenensä Frederik Bolkesteinin 8. syyskuuta 2001 Cernobbiossa (Como-järvi, Italia) Ambrosetti Annual Forum -tilaisuudessa, jonka aiheena oli Intelligence 2001 on the world, on Europe, on Italy, antamista lausunnoista, joissa hän toteaa, että sen jälkeen kun yksittäisiltä jäsenvaltioilta otettiin pois mahdollisuus säädellä talouttaan rahapolitiikan keinoin on Länsi-Euroopalle puolen vuosisadan ajan tunnusomainen hyvinvointivaltio, joka myös tunnetaan nimellä Reininmaan malli, korvattava Yhdysvaltain mallin mukaisella kovalla ja kylmällä kapitalismilla, jossa osakkeenomistajien voitot ovat paljon tärkeämmät kuin työntekijöiden turvatut työpaikat, ja että Euroopan parlamentti ja ammattiliitot ovat konservatiivisia ja että energian, liikenteen ja postin alalla on tarpeen toteuttaa kipeitä liberalisointitoimenpiteitä?

2. Yhtyykö komissio jäsenensä Frederik Bolkesteinin käsitykseen, jonka mukaan Lissabonin huippukokouksessa maaliskuussa 2000 tehtyjä sopimuksia ei voida sovittaa yhteen Reininmaan mallin säilyttämisen kanssa?

3. Onko komissio tietoinen siitä, että viime vuosina on nimenomaan Yhdysvalloissa noussut yhä enemmän soraääniä sikäläistä mallia vastaan ja että kyseiset valitukset ovat johtaneet osavaltio- ja kaupunkitasolla siihen, että energiahuollon ja julkisen liikenteen alalla viranomaiset puuttuvat peliin yhä useammin?

4. Miten komissio suhtautuu siihen tosiseikkaan, että Reininmaan malli on Euroopassa jo murentunut selvästi yritysten lopettamisen ja siirtämisen, tuloerojen kasvun, kollektiivisten järjestelyjen vähenemisen, eläkerajoitusten, määräaikaisten työsopimusten, työttömyysjaksojen uhan kasvamisen, uuteen työhön siirtymisen yhteydessä tapahtuvan tulojen alenemisen ja työmarkkinoille kelpaamattomien henkilöiden määrän lisääntymisen seurauksena?

5. Onko komissio valmis auttamaan puolustamaan mitä vielä on jäljellä 20. vuosisadalla Euroopassa kehittyneestä tasa-arvosta ja kaikkien ihmisten osallistumisesta päätöksentekoon, mikä ilmenee muun muassa tuloerojen rajoittamisessa, kaikille tarjottavassa opetuksessa ja terveydenhuollossa ja ay-liikkeen asemassa viranomaisten ja yritysten neuvottelukumppanina, yhdysvaltalaisen viidakkomallin yhä laajemmalle etenevää leviämistä vastaan, kun käytännössä kyseinen malli näyttää tuottavan joillekin harvoille korkeita tuloja, mutta lisäksi ennen muuta asunnottomia, kerjäläisiä ja vankeja?

6. Onko komissio valmis ottamaan julkisesti etäisyyttä jäsenensä Frederik Bolkesteinin esittämiin kantoihin ja tekemään selväksi, mitä arvoja EU haluaa puolustaa Yhdysvaltain mallia vastaan?

Frederik Bolkesteinin komission puolesta antama vastaus

(12. marraskuuta 2001)

1. Komissiolle on ilmoitettu sisämarkkinoista vastaavan komission jäsenen Ambrosetti Annual Forumissa 8. syyskuuta 2001 pitämästä puheesta, jossa hän käsitteli mikrotalouden rakenteellisia muutoksia tulevina vuosina ja Lissabonissa maaliskuussa 2000 kokoontuneen Eurooppa-neuvoston päätelmiä.

2. Euroopan unionilla on hyvin selvä strateginen päämäärä. Lissabonissa maaliskuussa 2000 pidetyssä Eurooppa-neuvoston kokouksessa valtioiden ja hallitusten päämiehet asettivat yleistavoitteen Euroopan unionille seuraavalle vuosikymmenelle: EU:sta luodaan maailman kilpailukykyisin ja dynaamisin osaamiseen perustuva talous, joka kykenee ylläpitämään talouskasvua luomalla uusia ja parempia työpaikkoja ja lisäämällä sosiaalista yhteenkuuluvuutta.

Tämä strateginen tavoite osoittaa sen, miten tärkeänä Euroopan unionissa pidetään dynaamista ja myönteistä vuorovaikutusta talous-, työllisyys- ja sosiaalipolitiikan välillä. Komissio on täysin sitoutunut työskentelemään tämän tavoitteen saavuttamiseksi.

Tätä sitoumusta kuvataan sosiaalipoliittisessa ohjelmassa, joka on sosiaalipolitiikan ohje vuoteen 2005 asti. Komissio on tehnyt hyvin selväksi, että eurooppalaisen yhteiskuntamallin nykyaikaistaminen ja kehittäminen on ratkaisevan tärkeää työpaikkojen luomisen lisäämiseksi, ja sitä kautta korkean työllisyysasteen saavuttamiseksi, sosiaalisen osallisuuden edistämiseksi ja sosiaalisen suojelun parantamiseksi. Sosiaalipolitiikka on tässä mielessä tuottava tekijä, joka tukee taloudellista suorituskykyä ja samalla edistää osaltaan yhteisvastuullisuuden ja sosiaalisen oikeudenmukaisuuden toteutumista.

Työmarkkinaosapuolten asema on tässä suhteessa ensiarvoisen tärkeä, ja komissio on tehnyt selväksi, että se haluaa rohkaista työmarkkinaosapuolia osallistumaan aktiivisesti nykyaikaistamisprosessiin. Se kannustaa työmarkkinaosapuolia vuoropuheluun ja neuvotteluihin EY:n perustamissopimuksen 138 ja 139 artiklan (entisen 118 a ja 118 b artiklan) mukaisesti konkreettisten ratkaisujen löytämiseksi Euroopan kohtaamiin haasteisiin aloilla, joista työmarkkinaosapuolet ovat vastuussa.

3. Komissio on tietoinen siitä, että Yhdysvalloissa ja myös Euroopan unionissa käydään yleistä keskustelua tasapainoisimmasta tavasta julkisten palveluiden varmistamiseksi. Komissio korostaa EY:n perustamissopimuksen mukaisesti yleisten taloudellisten etujen tärkeyttä ja viittaa asiakirjaan, joka hyväksyttiin komission kokouksessa 17. lokakuuta 2001, ja joka perustuu komission tästä tärkeästä asiasta antamaan aiempaan tiedonantoon(1).

4. Komissio uskoo Eurooppa-neuvoston Lissabonin kokouksen päätelmien noudattamisen olevan paras tapa säilyttää Euroopan talous dynaamisena ja nykyaikaisena. Euroopan talouden elinvoimaisuus varmistetaan erityisesti hyvin ajoitetulla nykyaikaistamisprosessilla ja oikeanlaisella mukautumisella uusiin olosuhteisiin. Komissio ei ole tietoinen sosiaaliturvan huononemisesta tai eläkerajoituksista.

5. Yhdysvalloissa on korkein keskimääräinen elintaso bruttokansantuotteella (BKT) henkeä kohti mitattuna. Yhdysvaltojen ja Euroopan unionin suhteellinen asema tässä suhteessa on ollut melko vakaa pitkän aikaa(2), vaikka Yhdysvallat saikin etumatkaa 1990-luvun toisella puoliskolla. Tämä näyttäisi merkitsevän, että taloudellisella hyvinvoinnilla ja työllisyysasteella mitattuna Yhdysvalloilla on mennyt ainakin kokonaisuutena paremmin. Kuitenkin Yhdysvaltojen mallissa on noussut esiin monia sosiaaliseen yhteenkuuluvuuteen liittyviä ongelmia. Eurooppa-neuvoston Lissabonin kokouksen päätelmiä tulisikin tarkastella tällä perusteella.

6. Komissio antaa täyden tukensa Eurooppa-neuvoston Lissabonissa tekemille päätelmille.

(1) KOM(2000) 580 lopullinen.

(2) Katso sivun 12 toinen kappale komission kertomuksessa vuoden 2000 talouspolitiikan laajojen suuntaviivojen täytäntöönpanosta, KOM(2001) 105 lopullinen.